ལ་ལས་དེ་ཙམ་གྱིས་འབད་པ་ཆེན་པོ་ཅི་ཡང་མ་བྱས་ཀྱང་ནམ་དུའང་ལོངས་སྤྱོད་ཀྱིས་མི་གཏོང་བ་དང༌།འགའ་ཞིག་ནི་གཟུགས་བཟང་ཞིང༌།འགའ་ཞིག་ནི་ཤིན་ཏུ་མི་སྡུག་པ་དང་གཞན་ཡང་དཔྲལ་བའི་དབུས་སུ་གཅིག་མ་གཏོགས་མེད་པ།སྐེ་རྔ་མོང་གི་སྐེ་ལྟར་རིང་བ།དབུགས་འབྱིན་རྔུབ་དང༌།ཟས་སྐོམ་འགྲོ་བའི་བུ་ག་ཙམ་མ་གཏོགས་མིག་སྣ་སོགས་ཤུལ་ཙམ་ཡང་མེད་པ།ལུས་ལ་པགས་ཡེ་མེད་པ།མགོ་ལ་རྭ་སྐྱེས་པ།ཕོ་ཁ་དྲུག་སྐྱེས་ཏེ་རྟག་ཏུ་མུ་གེའི་སྡུག་བསྔལ་བཟོད་དཀའ་བ་མྱོང་བ།ལུས་ལ་མེ་ལྕེ་རང་འབར་ཏེ་གསོན་གསོན་དུ་ཚིགས་ནས་ཤི་བ་དང༌།རྐང་པ་བཞི་ཅན།ལྕེ་གཉིས་ཅན།མགོ་གཉིས་ཅན།མིག་བཞི་ཅན།མགོ་ལ་རྭ་ཡལ་ག་བཞི་པ་དང༌།ལག་སོར་རྣམས་རིང་ཐུང་དུ་སྐྱེས་ཏེ་སྡིག་སྲིན་ཇི་ལྟ་བ་བཞིན་དུ་གྱུར་པ་སོགས་བརྗོད་ཀྱིས་མི་ལངས་པ་ཞིག་འདུག་སྟེ་མདོར་ན་འཇིག་རྟེན་གྱི་ཁམས་འདིར་བདེ་སྡུག་མི་མཉམ་དབྱར་གྱི་རྩི་ཤིང་ལྟ་བུ་ཞིག་ཏུ་སྣང་བ་འདི་དག་རྒྱུ་མེད་རྐྱེན་མེད་དུ་བྱུང་བ་ནི་མི་སྲིད་ལ།བྱེད་པ་པོ་གཞན་ཞིག་གིས་ཆེད་དུ་བཀོད་སྒྲིག་བྱས་པ་ཡིན་པ་ཡང་མི་འགྲུབ།དེས་ན་བདག་ཅག་གི་སྟོན་པས་གསུངས་པ་བཞིན་རང་རང་གིས་ལས་བསགས་པའི་འབྲས་བུ་ཡིན་པར་བདེ་བླག་ཏུ་གྲུབ་པ་ཡིན་ཏེ།ཇི་ལྟར་ན།ལས་རེ་རེ་ལའང་འབྲས་བུ་བཞི་བཞི་སྟེ།རྣམ་སྨིན་གྱི་དང༌།རྒྱུ་མཐུན་གྱི་དང༌།བྱེད་པའི་དང༌།དབང་གི་འབྲས་བུའོ།རྣམ་སྨིན་གྱི་འབྲས་བུ་ནི་དགེ་བས་བདེ་བ་དང༌།མི་དགེ་བས་སྡུག་བསྔལ་བསྐྱེད་པ་དེ་ཡིན།རྒྱུ་མཐུན་གྱི་འབྲས་བུ་ནི་ཚེ་རབས་སྔ་མ་རྣམས་སུ་མི་དགེ་བ་སོགས་བྱེད་པ་ཞིག་ཡིན་ན་ཚེ་འདིར་ཡང་བག་ཆགས་གོམས་པས་དེ་ཉིད་བྱེད་པ་སྟེ།ལས་བརྒྱ་པ་ལས།དེ་མི་དགེ་བ་ཀུན་ཏུ་གོམས་ཤིང་འདྲིས་པར་བྱས་པས།ཕྱིར་ཡང་མི་དགེ་བ་ལ་བརྟེན།མི་དགེ་བ་ལ་སྤྱོད།མི་དགེ་བའི་རྗེས་སུ་འཇུག་པ་ཉིད་དུ་སྐྱེ་སྟེ།ཞེས་གསུངས་པ་ཉིད་དོ།